Rino Serra/Le fior dël mal/075


LXXV. Splin 
Pluvios, anrabià contra 'l pais tut quant, 
Doa soa urna a tuta fòrsa versa 'n frèid tënëbros 
An sël vzin simiteri dai palid abitant 
E la mortalità dzora dij borgh nebios. 

Mè gat sël paviment na bërlecia a va sërcand, 
A bogia sensa sosta sò còrp màire e rognos; 
L'ànima d'un vej poeta 'n sla gronda va bamblinand 
Con vos sagrinà d'un fantasma tënëbros. 

Ël calabron as lamenta e 'l such anfumà 
Compagna 'n farsèt la péndola 'nfreidà, 
Antant drin a 'n mass ëd carte pien ëd gram odor, 

Ëd na veja idròpica eredità pesant, 
La dama da piche e 'd cheur ël bel fant 
A ciancio maleurosament dij sò passà amor. 

Rino Serra
Leteratura piemontèisa
Baudelaire